Beyonna ubisa nna uca ttu laní betsá ná ca benni lheꞌesi lána Caná.
Unnuha nna rena lo yu gue Galilea.
Níaguaba du nan gue Jesús.
Uxiguacana Jesús tsie atta utsá nácaniha lenie ca biꞌini rudheti ca tisa ruleꞌe.
Atti chi bebisi vinuha nna unnetteba nan gue Jesús rábi:
—Lärga birua vinu te gue ca unní.
Jesús becabie re:
—Nana,
¿biaca neti la rálu aná?
Läga chi bisía ura quia.
Nan gue Benniha nna ráttebabi ca nu beseꞌe aca mandadu gue laníha:
—¡Gualuni iyába nu inná Ben-ni!
Nía seꞌe xxupa reꞌe ancacana leni iyya,
ritaꞌa attiba ttu gayua litro inda lheꞌe ttuttucana.
Lheꞌe ca unnuha nua rigaꞌa ca benni Israel inda rixuuquinna qui reacacana nu nari lo Tata Do Iyyabaaha,
aníaba labicana runcana.
Jesús re ca benni beseꞌe aca mandadu gue laníha:
—Gualodisá ca reꞌe-na inda.
Lacana nna bodisá ttittican ca nua inda.
Jesús redee cana:
—Nnanna nna gualcuea saroꞌo gualsagüe nu anca sola-na.
Lacana nna aníaba bencana.
Solaha nna bennixxittebana inda beaca vinuha,
ttiaca ni lä yuna ga guaxxí ca unnuha vinuha.
Suntterba ca benni beseꞌe aca mandadu gue laníha yucana,
cumu laxacana utaꞌacana inda lheꞌe ca reꞌeha.
Larcala nna uxitteba solaha unbiyuu rutsá nániha.
Nianna rána unnuha:
—Iyába ca benni runi loesi laní-ni nna deꞌaxa vinu anca tseeruha rudácana.
Dequide liba chi belin ca nu dia laníha uꞌuyacana vinu,
lania liba rudácana vinu bittu tte anca tseeha.
Ttiaca lu nna nnanna liba chi rudábalu vinu tsee.
Unníba primer milagru beni Jesús lheꞌesi Caná nu re lo yu gue Galilea.
Anía liba nna beleꞌe loe anque benni ra xxeni leni.
Ca biꞌini rudheti ca tisa ruleꞌe nna güia lecabi guee.
Dequide unnuha nna diattebe lheꞌesi Capernaum lenie nan gueha lhe ca betsie lhe ca biꞌini rudheti ca tisa ruleꞌe lhe.
Níaba useꞌeque ttu chupa ubisa.